정조 22년
漆原縣監朴命燮疏曰伏以臣庸碌無似待罪河陽猥蒙特恩換職本邑質性矇瞀才識淺短奉職數載迄無寸效荐値歉歲徒貽聖憂方惠化懷保之日臣未能有所對揚當民生凋瘵之極臣未能有所拯救每念蔀屋中夜蹶起惶懼忸怩無地自容何幸天地之恩無所不曁日月之明無所不照旣飭按藩之臣又有持斧之使而尙慮有一夫之不獲爲民陳弊之恩旨至及於臣等此必以親臣之官莫如守宰進言之路莫要侍從也哀彼窮山荒海之濱呻吟羸瘁不得自籲於天闕之下者皆歡欣蹈舞思欲借臣筆而伸其願臣雖猥屑豈敢含糊隱默不爲聖主一言而使赤子愁苦之狀壅於上聞哉臣竊伏見本縣之弊瘼不一其端難以徧擧而就其最甚者言之無如軍額之偏多臣請先陳之本縣半海半峽地甚狹小南北度之三十里不足東西步之十里僅餘眞黑子地也厥土惟沙石磽瘠多山巖谿谷之險少川原平廣之闢而洛南二水大源橫壓地頭有汎濫懷襄之患無浸潤漑灌之利故十室殘民恒無安土之樂而昌原府在其東咸安郡在其西皆以一嶺界也避軍役而朝聚暮散者未嘗於此有一籍三式者試以今年成籍戶計之摠爲三千七戶而班戶兩驛吏奴戶及諸班官屬與鰥寡孤獨之戶計除則實民戶不過爲一千八百十二戶而軍案元數上自京納各項軍下至巡營募軍物膳軍統營硫磺軍龜山能櫓軍合爲二千五百三十三名而陰竹瑞山開寧等十邑移俵之軍又爲四十七名未知何年受而添額以此至殘之邑仍作軍保之藪將未免閑丁之指腹望定末流之弊又將何如前後守土之臣孰不哀矜惻怛而殘武冷族三年迭遞未嘗敢一開口於營門則事係朝家之處分者又何能以周旋變通哉流來軍簿太半鬼錄臣自昨年以來期盡充代而殘局撓民亦非歉歲之所敢故今日塡一代明日補一闕幸於今七月日修完一統軍案而或有兄弟叔姪之竝充者或有父子翁壻之同入者噫彼原籍原案之軍雖至罄其甁空其軸當身之役尙誰怨哉而客戶之來接者旣不安堵於彼又爲括簽於此其勢必轉而之他以今觀之雖免徵骨之冤從後論之必至剝皮之歎言念及此寧不寒心近來軍保之弊何邑不然而舊額新簽逐節生弊則未有如此邑之甚者也以本縣之戶數徵本縣之軍保猶不勝膠擾重沓而又何他邑他道之移俵者至於四十五名之多則正所謂井而石之雪而霜之也議者曰自彼邑移俵之時勢亦無奈而然矣是則不然當初分俵之時以各邑許多苦役之軍壑於此蕞爾之邑已非稱停之政而散俵諸邑猶勝於本縣之殘弊且況其間必有生聚則一名還歸之日何難依舊而代塡哉合於一處添額之役幾至五十散而各歸不過一名添額冤矣還來例也且其爲冤者多爲例者少其在救瘼除害之道宜可以剔冤而存例祛多而就少也猗我聖上博施均濟之德雖山谷賤嫗莫不歌謠而獨於此軍保豈使有偏苦之恨也臣竊念便宜底道理固莫若使此移俵之軍還送各該邑之爲愈也惟彼物膳等軍硫磺軍名目此乃案外所付者也儻令巡營句管漁所之在龜山者尙今不撤則物膳募軍之名其亦正矣而均役罷後無復監稅之所則其時使喚之罷送者胡可以付之外案仍以塡代而同歸於價布之役哉此等軍額亦且七十名之多則名額之煩冗豈不至於日加月增乎以硫磺軍言之軍物所入不可輕議而燔磺搗藥固非年年之事則以此四十名之軍係之外案責納役價豈非謬規乎臣謂巡營募軍物膳軍及統營硫磺軍一切革罷其他私募各保人之謀免軍役而投托於營鎭者亦令沙汰以補上納軍逃老故之闕則庶無如前徵骨之患矣如是則避若趨歇之類不敢生謀憑公營私之屬不復售奸而民知所輕重矣臣在分憂之地豈敢私一縣而獻此說也惟殿下之裁擇焉臣竊又覵百弊之源多生於穀簿軍戶之聚散不常閭里之徵斂無制者皆由於還多而民少也以言乎本邑之民數則竝貧殘四窮之戶而僅止於三千七戶以言乎本邑之穀簿則合春秋各穀所捧多至於二萬一千五十石以此民數徵此還穀雖逐戶分排必有難勘之勢矧乎至貧而難辦升斗之穀者二於三分稍饒而不涉升斗之還者一於十分而商販海陸春南秋北但懸姓名於本縣之版籍者指不勝屈則耕之織之惟可以索租徵布者要之爲幾戶幾口也然而國穀之所重爲小民者不可以不納朝令之所係爲守臣者不可以不捧故未遑矜恤之政而必行催督之科其所以病民而召怨者勢必然矣嗚呼爲殿下之臣子者受殿下之至恩食殿下之廩祿而豈忍欲侵殿下之民哉但其簿書期會之間慮有欠闕催糴之方靡不用極以至於洞族徵而無已則轉開橫斂之路遂成枉求之門而所謂稍饒而不涉者至貧而難辦者同歸於胥溺之患矣詩云哿矣富人哀此惸獨臣所以私憂過慮仰屋長吁者未嘗不在於此也近年以來水旱相仍凶歉連値宵旰憂勤每下停減之恩以救鞭箠之殘命周王四窮之恤亦云至矣漢帝三日之詔蔑以加矣然而終無實效者民不加多穀不加少也語曰止沸莫如去薪臣則曰救還之弊莫如少還而少還之道必以每年耗條一依常定例作錢以補度支之經用則還穀之數不繁而生民之力自裕魯論所謂百姓足君孰與不足者是也假使以利害論之饑年之徒費停減每年之取用耗穀相去遠矣又況除民疾苦爲安固邦本之一大機棙者乎還之爲弊又有召奸之道何者都會官去來增減之際還上各衙門名色浩繁故停當之多寡分錄各異數爻之增損列書不同唱籌以計十百升合徒致眩亂吏輩之舞弄專由於此今若以軍資倉常賑倉各營穀名色置之而已則其於穀簿之考閱實爲簡便而亦足爲防奸之策矣今此軍保還穀之外背理傷道之事固非一二而吏輩奸猾之習各司情債之費亦有所剝割民命則不得不竝陳於今日矣蓋列邑吏胥長在官門元無衣廩之劃給而專以操縱刀筆幻弄文簿爲瞞上欺下之活法作瘠民肥己之陰計以能乎襲華重肉故彼冷淡生活之類稍解升斗之記則某條投入巧作名目或父子同隊姻族竝引互相濟私故六房各書員之外亦以吏稱者無數箇箇底濁亂官政之心肚面面是侵漁百姓之計料而甚者上以逋欠公穀下以蕩敗隣族此豈細故哉若其雄府大邑則所謂通印放子之類各有保人軍額之見縮多矣倉卒庫直之輩潛奸糴政還穀之負逋必矣官府旣設則雖不可無各該所掌之吏而至如煩冗名色不可不一竝減削臣謂隨其邑大小定其吏額數以爲一定之規使不得違越宜矣所謂各司之費者磨勘之債求請之應責出無處大邑則或有民庫之用官廩之餘故雖得以補塞罅漏而殘邑小縣則官不減廩吏無所出一年數百金酬應其將辦得於何處軍國經費之資非不重也而如有厲民之弊則每施權減之典今此諸條有加無減督納甚急而責於空中消於空中吏安得無奸民安得不困謬例之已行者雖難猝改亦豈無虛文浮費之在所當已者臣願量其邑力分其定數以作永定之規焉夫農者生民之本而農政之最關者堤澤防洑是也舊制則自堤堰司申飭而此法久廢專不修治或多冒耕而廢堰者或有頹棄而不防者旱年之乾沒水年之沙覆烏得免乎臣請自今一遵舊制自本司嚴飭各該邑每當春初另加疏濬防築之功俾有實效則古人所謂父老魚鳥涵泳聖澤之美庶可見於今日矣臣旣以數條之說仰瀆於黈䌙之聽庶冀尺寸之效豈敢更容他說而敎化不行紀綱不立則一弊纔祛一弊復生豈若本原上說到以盡愚衷之萬一焉竊念敎化之根柢莫先於儒術緩急之經緯惟在於武備而伊來文衰武弛鄕無警俗之善士邑無飭衆之師律百弊隨至莫可收拾此實非一俗吏瓜限間可以責成者臣竊憂之孟子言王道之大而必曰謹庠序之敎申之以孝悌之義三代之治可見其實本於此而吾東之以禮義稱者又能推以是敎使斯民知有君臣父子之分矣矧今聖明在上儒化日闡而奈之何世道淆漓不知有性命之眞工徒以場屋工程爭其高下假使場屋之文得郊島之骨膸逼王駱之閫域果何裨於經國之大猷亦何益於澤民之術朱子所謂俗儒記誦詞章之習其功倍於小學而無用者此也今以嶺南一道言之七十一州之間林下讀書之士何限而觀於鄕校則學舍永閉誦聲不作而章甫之出入者只是朔望焚香而已只是賓客迎送而已豈料賢士之所關永作荒蕪之庭乎新頒鄕約編讀之無地臣竊慨惜臣願使列邑選士入之校宮講明經術硏窮義理讀書則以修己治人之方爲先作文則以輔君安民之術爲義別擇三老之可師者立課程考勤慢使直月直日記善記惡一遵鄕約之規而四五儒生輪回居齋果能明經術者一依公都會入格數縣陞之於巡營樂育齋巡營擇而陞之太學試其才以備採用則不待鄕薦道薦而野無遺賢矣夫然則觀感有所奔競自止豈復習俗淆漓名實紊亂哉至若武備則昇平世久民不識兵哨隊之長不解申令之節次騎步之卒專昧司部之左右何責其旗幟方色之看候金鼓進退之聽准乎脫有一朝之不虞臣未知何以措處也水陸軍往來逢點於營鎭只有勞費而無效益假使京軍門組練之士作此赴操之行百里外一日之間許多軍伍何以考點其勢也纔得成列便已罷歸而付標之勘債換代之情費隨而卽督以此言之軍民只知有赴操之苦不知有習操之效旣有營部分合之規則列邑赴操雖不可全廢而敎戰而後此兵可點嚴律而後此卒可整何必年年抄名徒作軍吏索債之資乎臣請一依京軍門例擇軍校中可解兵書者設置講武之所限定給料之窠擇其久勤另加褒賞則臨陣坐作之節應賊奇正之法自可講明而且令精鍊器械無一鞞一弦之違越然後待秋冬農歇之暇自本邑每朔一聚訓以陣法則正合古以兵寓農以時講武之制而五年或七年一次赴操合以列陣則上下之紀律自嚴內外之敎鍊自明如此則濫費自消而緩急可用矣臣於本縣事略陳一二愚見而臣之爲河陽時亦見民隱之切悶者尙今不忍敢忘卽架山鎭南倉還上也其分俵河陽之穀合米太不過六百餘石而邑例無論四窮從人口磨鍊而邑之距倉百里也三大峻嶺動費七八日故春之受來也每戶斗升之分猶未當來往之資冬而輸納也元耗精實之備倍功於本縣之納而雪天氷程男負女戴攀崖捫壁趁限以納而責納者生面之營屬住接者山城之逆旅假令一戶所納斗計四五則竝其浮費而負去者亦不下三四斗人畜俱病貧富同苦一里之逃者或八九戶一面之逃者通爲四五十戶任掌之督運者不得不族分洞徵不敢違限於是時也一邑空虛公務停廢此所以慶山前縣令之周旋營門以除慶民南倉納還之弊者也河陽卽至殘邑也無處呼訴受來之時則民皆太息輸納之時則民皆垂泣弊之病民孰甚於此臣竊伏念營門之分俵南倉者加錄於本縣平倉使之受食前日之受於南倉者略略分排於山城下附近邑民則六百之數在三四邑別無濫加之患在河民可除無窮之弊矣臣竊惟殿下無幽不燭無遠不屆其於民事之利害政令之便宜察之熟矣以臣愚魯淺劣豈敢覶縷而念臣毛髮頂踵莫非造化乃自受恩南來區區寸心思效萬一而及今承命陳弊之日聞見僻陋無以周察文辭拙蕪無以畢達只將職分中數件事不擇狂妄敢犯冒瀆之罪伏願深加憐憫以惠困窮則不勝幸甚臣無任云云省疏具悉是日陽至之日也昔我先朝特下至日綸音詢及便民之策時有詞臣咏其事於帖詩予則未能追踵垂綍之至意使斯民困而阻飢怵然竟夕無以爲心爾章際到備說民隱爾邑卽蕞爾十室縱使救得一半分痼瘼豈足爲有無輕重而得寸亦寸猶賢於虛度是日諸條竝付廟堂卽令的確回啓莫或有塞責之歎其中十邑移來軍摠四十餘名還屬近於移疾特許除減所謂物膳硫黃營鎭募屬等案外勒徵者竝行査汰大抵田功之於水利利且博哉荷鍤決渠衣食億萬古今通然之道豈使白公專利觀於碧骨合德恭儉等堤已然之設始餘可類推近日籌謨十之七八在此一款另當更加留意附陳前任河陽時民事河與柒等是龜玆何可一靳一施所請許之兩邑恒窠非殘蔭卽冷弁而適逢法從之倅在邑民爲回顰之機所以拔例措處也